望雲騅馬歌
作者：元稹
朝代：唐

paragraphs: 憶昔先皇幸蜀時，八馬入谷七馬疲。
肉綻筋攣四蹄脫，七馬死盡無馬騎。
天子蒙塵天雨泣，巉巖道路淋漓濕。
崢嶸白草眇難期，謥洞黃泉安可入。
朱泚圍兵抽未盡，懷光寇騎追行及。
嬪娥相顧倚樹啼，鵷鷺無聲仰天立。
圉人初進望雲騅，彩色顦顇衆馬欺。
上前噴吼如有意，耳尖卓立節踠奇。
君王試遣廻胸臆，撮骨鋸牙駢兩肋。
蹄懸四跼腦顆方，胯聳三山尾株直。
圉人畏誚仍相惑，此馬無良空有力。
頻頻囓掣轡難施，往往跳趫鞍不得。
色沮聲悲仰天訴，天不遣言君未識。
亞身受取白玉羈，開口銜將紫金勒。
君王自此方敢騎，似遇良臣久悽惻。
龍騰魚鼈啅然驚，驥朌驢騾少顏色。
七聖心迷運方厄，五丁力盡路猶窄。
橐它山上斧刃堆，望秦嶺下錐頭石。
五六百里真符縣，八十四盤青山驛。
掣開流電有輝光，突過浮雲無朕跡。
地平險盡施黃屋，九九屬車十二纛。
齊暎前導引騅頭，嚴震迎號抱騅足。
路傍垂白天寶民，望騅禮拜見騅哭。
皆言玄宗當時無此馬，不免騎騾來幸蜀。
雄雄猛將李令公，收城殺賊豺狼空。
天旋地轉日再中，天子却坐明光宮。
朝廷無事忘征戰，校獵朝廻暮毬宴。
御馬齊登擬用槽，君王自試宣徽殿。
圉人還進望雲騅，性強步闊無方便。
分騣擺杖頭太高，擘肘廻頭項難轉。
人人共惡難廻跋，潛遣飛龍減芻秣。
銀鞍繡韂不復施，空盡天年御槽活。
當時鄒諺已有言，莫倚功高浪開闊。
登山縱似望雲騅，平地須饒紅叱撥。
長安三月花垂草，果下翩翩紫騮好。
千官煖熱李令閑，百馬生獰望雲老。
望雲騅，爾之種類世世奇。
當時項王乘爾祖，分配英豪稱霸王。
爾身今日逢聖人，從幸巴渝歸入秦。
功成事遂身退天之道，何必隨羣逐隊到死蹋紅塵。
望雲騅，用與不用各有時，爾勿悲。